b'\n_START_ARTICLE_\nS\xc3\xb6derbergelektroden\n_START_PARAGRAPH_\nS\xc3\xb6derbergelektroden er en kontinuerlig, selvbrennende karbonelektrode som anvendes i elektrometallurgiske smelteovner og som katode i elektrolysebaserte smelteverk. F\xc3\xb8r utviklingen av denne kullelektroden som brant direkte og kontinuerlig brukte man forh\xc3\xa5ndsbakte elektroder som krevde at en operat\xc3\xb8rer m\xc3\xa5tte stoppe smelteovnene for \xc3\xa5 montere nye elektroder n\xc3\xa5r den gamle var brukt opp._NEWLINE_Elektroingeni\xc3\xb8ren Carl Wilhelm S\xc3\xb6derberg (1876\xe2\x80\x931955) fikk den opprinnelige ideen til den kontinuerlige elektroden i 1916. Sammen med dr. ing. Mathias \xc3\x98. Sem ved Det norske selskab for Elektrokjemisk Industri (Elkem ASA) drev han fors\xc3\xb8k p\xc3\xa5 \xc3\xa5 utvikle en kontinuerlig elektrode ved \xc3\xa5 fylle en elektrodemasse av kull, tj\xc3\xa6re og bitumen inn i et jernr\xc3\xb8r med en jernkjerne som ble koplet til elektrisk kraft. Sammen med ingeni\xc3\xb8r Jens Westly utviklet han en modell med langsg\xc3\xa5ende ribber p\xc3\xa5 innsiden av elektrodemantelen for \xc3\xa5 bedre kontakten mellom denne og den bakte delen av elektroden. Til oppfinnelsens hovedpatent fra 1918 er det knyttet over 300 patenter._NEWLINE_S\xc3\xb6derbergelektrodens st\xc3\xa5lmantel fylles idag med en pasta best\xc3\xa5ende av kalsinert antrasitt, petrolkoks og bek. Elektrodemassen brennes til en fast karbonelektrode etterhvert som den forbrukes og mates nedover i ovnen. N\xc3\xa5r elektroden brukes i prosesser der jern ikke er skadelig for produktet, som ved fremstilling av r\xc3\xa5jern, mates st\xc3\xa5lmantelen ned og forbrukes sammen med elektroden. Nye seksjoner kan da sveises p\xc3\xa5 oventil. Fra 1924 ble s\xc3\xb8derbergelektroden ogs\xc3\xa5 tatt i bruk  aluminiumindustrien. Ved bruk i aluminiumelektrolyse er mantelen stasjon\xc3\xa6r og bare selve karbonelektroden mates inn i elektrolysebadet._NEWLINE_Oppfinnelsen f\xc3\xb8rte til at Elkem ble et teknologiselskap med hele verden som arbeidsomr\xc3\xa5de. En regner med at rundt 75\xc2\xa0% av alle smelteverk basert p\xc3\xa5 elektrisk kraft og reduksjonsovner verden over har kj\xc3\xb8pt teknologien og utstyret fra Elkem. Selskapets forskningssenter ved Fiskaa bruk i V\xc3\xa5gsbygd, like utenfor Kristiansand, er i dag en av verdens fremste laboratorium for ferrolegeringsindustrien.'